钦定古今图书集成/明伦汇编/闺媛典/第045卷 > 虞姬
## 钦定古今图书集成/明伦汇编/闺媛典/第045卷 > 虞姬

按《女侠传》：虞姬，西楚霸王项羽美人也。羽被汉围垓
下，夜闻汉军四面皆楚歌，乃大惊曰：“汉皆已得楚乎？
是何楚人之多也！”乃起饮帐中，慷慨悲歌，自为诗曰：
“力拔山兮气盖世，时不利兮骓不逝。骓不逝兮可奈
何，虞兮虞兮奈若何！”歌数阕，美人和之曰：“汉兵北略
地，四面楚歌声。大王意气尽，贱妾何聊生！”泣数行下，
遂自刎。〈虞姬之死按史汉不载他书亦不详故存此〉